
Introduzzjoni

Il-pedament tad-diplomazija biex tiġi miġġielda d-diskriminazzjoni kontra l-persuni b’diżabilità huwa l-Konvenzjoni tan-Nazzjonijiet Uniti dwar id-Drittijiet ta’ Persuni b’Diżabilità (CRPD), adottata fl-2006 u li daħlet fis-seħħ fl-2008, u hija waħda mill-aktar trattati ratifikati dwar id-drittijiet tal-bniedem[footnoteRef:1]. Din hija l-istrument legali internazzjonali ewlieni li jipproteġi d-drittijiet tal-persuni b’diżabilità u jistabbilixxi prinċipji fundamentali bħan-nondiskriminazzjoni, il-parteċipazzjoni sħiħa u effettiva fis-soċjetà, l-aċċessibbiltà u l-opportunitajiet indaqs. [1: 	Is-CRPD għandha 192 Ratifika/Adeżjoni u l-Protokoll Fakultattiv għandu 107 Ratifika/Adeżjoni.] 


Is-CRPD hija strument legali ġenerali importanti li tikkomplementa s-sistema ġenerali tan-NU dwar id-drittijiet tal-bniedem, u tbiddel id-diżabilità minn kwistjoni soċjali għal kwistjoni vinkolanti ta’ dritt internazzjonali u tal-istat tad-dritt b’mod ġenerali, kif ukoll tirrikonoxxi l-importanza tal-kooperazzjoni internazzjonali u tal-promozzjoni tagħha biex jiġu appoġġjati l-isforzi nazzjonali biex jitwettqu d-drittijiet relatati mad-diżabilità kif indikat fl-Artikolu 32 tas-CRDP. Il-konformità tal-Istati hija rieżaminata mill-Kumitat CRPD permezz tal-mekkaniżmu ta’ monitoraġġ tat-trattati, li joħloq djalogu internazzjonali regolari u pressjoni diplomatika għar-riforma tal-liġi u l-prattika domestika sabiex jiġu rrispettati l-istandards internazzjonali tad-drittijiet tal-persuni b’diżabilità.

Is-CRPD hija kruċjali, peress li tistabbilixxi qafas vinkolanti għal kooperazzjoni inklużiva għall-iżvilupp. Fil-livell individwali, ħafna pajjżi jużaw id-diplomazija biex jinnegozjaw l-implimentazzjoni tas-CRPD, jadottaw il-liġijiet nazzjonali tagħhom u jikkooperaw ma’ pajjiżi oħra biex itejbu l-inklużjoni.

1.4	Minbarra s-CRPD, in-Nazzjonijiet Uniti tippromovi inizjattivi li għandhom l-għan li jintegraw id-drittijiet tal-persuni b’diżabilità fil-qafas usa’ tad-drittijiet tal-bniedem u d-diplomazija internazzjonali permezz tal-Kunsill tad-Drittijiet tal-Bniedem. Billi jadotta riżoluzzjonijiet u rakkomandazzjonijiet, il-Kunsill tad-Drittijiet tal-Bniedem jiggwida lill-Istati Membri kollha tan-NU fl-implimentazzjoni tan-normi internazzjonali tad-drittijiet tal-bniedem. Permezz tal-mekkaniżmu tal-Eżami Perjodiku Universali, huwa jeżerċita wkoll pressjoni diplomatika u politika fuq l-istati biex juru progress fir-rekords tagħhom tad-drittijiet tal-bniedem.

1.5	Il-Kunsill Ekonomiku u Soċjali tan-NU (ECOSOC) ikompli javvanza dawn l-għanijiet billi jiffaċilita d-djalogu ta’ politika fost il-gvernijiet, l-organizzazzjonijiet mhux governattivi (NGOs) u l-esperti dwar kwistjonijiet ta’ żvilupp, inugwaljanza, u ġustizzja soċjali. Dan jinkludi ħidma mwettqa fil-kuntest ta’ ftehimiet kummerċjali u oqfsa bilaterali jew multilaterali oħra.

1.6	L-organizzazzjonijiet tal-persuni b’diżabilità u l-NGOs huma wkoll atturi ewlenin fid-diplomazija internazzjonali. Dawn jinfluwenzaw l-aġendi globali u nazzjonali billi jippromovu leġiżlazzjoni aktar inklużiva, iżommu lill-gvernijiet responsabbli għall-impenji internazzjonali tagħhom, u jimmonitorjaw l-implimentazzjoni tas-CRPD u trattati oħra dwar id-drittijiet tal-bniedem.

L-Unjoni Ewropea

Fil-livell multilaterali, l-Unjoni Ewropea ffirmat is-CRPD fl-2011, u minn dak iż-żmien ’l hawn implimentat għadd ta’ miżuri konkreti biex tiżgura li l-persuni b’diżabilità jkollhom drittijiet u opportunitajiet indaqs[footnoteRef:2]. [2:  	Strateġija Ewropea tad-Diżabilità (2010-2020).] 


Sussegwentement, fl-2019, l-UE adottat l-Att Ewropew dwar l-Aċċessibbiltà, li jirrikjedi li l-kumpaniji jiżguraw li l-prodotti u s-servizzi tagħhom ikunu aċċessibbli għall-persuni b’diżabilità. Il-miżuri ewlenin introdotti mill-Att jinkludu standards minimi ta’ aċċessibbiltà għas-servizzi tat-trasport, għas-servizzi tat-telekomunikazzjoni, għall-apparat bankarju, għat-tagħmir elettroniku u għall-informazzjoni diġitali.

Barra minn hekk, l-UE pprovdiet fondi fil-livell Ewropew[footnoteRef:3] sabiex tiġi promossa l-inklużjoni tal-persuni b’diżabilità f’diversi setturi: dak soċjali, tal-impjieg, tal-edukazzjoni, tas-saħħa, tal-kultura. [3:  	Il-Fondi Strutturali u ta’ Investiment Ewropej (FEŻR u FSE).] 


Bħala parti mill-istrateġija Ewropa 2020, l-UE inkludiet id-diżabilità bħala waħda mill-prijoritajiet għall-istrateġija soċjali u ekonomika tal-kontinent. Dan kien jinvolvi l-adozzjoni ta’ miri speċifiċi kemm biex jitnaqqas l-għadd ta’ persuni b’diżabilità f’sitwazzjoni ta’ faqar u esklużjoni soċjali, kif ukoll biex jiġi żgurat l-aċċess għall-impjiegi għall-persuni b’diżabilità permezz ta’ politiki attivi ta’ inklużjoni u taħriġ.

Fl-istess ħin, il-Pjan ta’ Azzjoni tal-UE dwar l-Inklużjoni Soċjali 2021-2027 għandu l-għan li jnaqqas il-faqar u l-esklużjoni soċjali, mira li tinkludi b’mod espliċitu l-persuni b’diżabilità. Dan jissarraf f’politiki li għandhom l-għan li jtejbu l-ħajja tal-persuni b’diżabilità, inaqqsu l-ostakli ekonomiċi u jippromovu l-parteċipazzjoni soċjali u politika tagħhom.

Ir-rwol tal-organizzazzjonijiet tal-persuni b’diżabilità

L-organizzazzjonijiet tal-persuni b’diżabilità huma atturi ewlenin fl-impenji istituzzjonali nazzjonali, Ewropej u internazzjonali, u ilhom hekk mill-1976, meta l-Assemblea Ġenerali tan-Nazzjonijiet Uniti ddikjarat l-1981 bħala s-Sena Internazzjonali tal-Persuni b’Diżabilità[footnoteRef:4], inizjattiva li tirrikjedi li l-pajjiżi membri jistabbilixxu pjan ta’ azzjoni nazzjonali, reġjonali u internazzjonali li jiffoka fuq l-opportunitajiet indaqs, ir-riabilitazzjoni u l-prevenzjoni tad-diżabilità.  [4: 	https://en.wikipedia.org/wiki/United_Nations%27_International_Day_of_Persons_with_Disabilities.] 


Fl-1980 inħolqot id-Disability People International, l-ewwel organizzazzjoni li laqqgħet id-diversi diżabilitajiet f’kuntest globali.

It-tema tas-Sena Internazzjonali tal-Persuni b’Diżabilità kienet “parteċipazzjoni sħiħa u ugwaljanza”, mifhuma bħala d-dritt tal-persuni b’diżabilità li jipparteċipaw bis-sħiħ fil-ħajja u għall-iżvilupp tas-soċjetà tagħhom, li jgawdu kundizzjonijiet tal-għajxien bl-istess mod bħal ċittadini oħra, u li jkollhom l-istess sehem f’kundizzjonijiet imtejba b’riżultat tal-iżvilupp soċjoekonomiku.

Sabiex il-gvernijiet u l-organizzazzjonijiet jingħataw biżżejjed żmien biex jimplimentaw l-attivitajiet rakkomandati fil-Programm Dinji ta’ Azzjoni, l-Assemblea Ġenerali pproklamat l-1983-1992 bħala d-Deċennju tan-NU ta’ Persuni b’Diżabilità. Fi tmiem id-deċennju u b’riżultat tiegħu nħolqu l-Unjoni Dinjija tal-Għomja (fl-1984) u l-Forum Ewropew dwar id-Diżabilità (fl-1996), bħala organizzazzjoni umbrella tal-assoċjazzjonijiet fil-livell Ewropew, imbagħad inħolqot l-Alleanza Internazzjonali tal-Persuni b’Diżabilità (fl-1999) bħala organizzazzjoni umbrella globali għad-diżabilità.

Qabel l-1976, kien hemm il-Federazzjoni Dinjija tal-Persuni Torox (1951) u ż-żewġ organizzazzjonijiet li jirrappreżentaw lill-għomja. Dawn l-organizzazzjonijiet, l-NGOs (ara l-paragrafu li jmiss) u r-rappreżentanzi nazzjonali għandhom l-għan li jiddjalogaw man-Nazzjonijiet Uniti.

Dan huwa proċess interkonness bejn is-soċjetà ċivili, l-Istati Membri individwali u n-Nazzjonijiet Uniti, u l-atturi kollha kellhom isibu lingwaġġ komuni biex jesploraw oħrajn ġodda. 

Ir-rwol tal-NGOs

L-Unjoni Ewropea ħadmet b’mod attiv mal-NGOs biex tiżviluppa u ttejjeb politiki inklużivi, tiġbor data korretta u tissensibilizza dwar id-diżabilità.

L-NGOs, kif ukoll il-movimenti għad-drittijiet tal-persuni b’diżabilità, jinfluwenzaw id-diplomazija billi jinsistu li jiġu adottati leġiżlazzjonijiet aktar inklużivi, u billi jġiegħlu lill-pajjiżi jikkonformaw mal-impenji internazzjonali u jimmonitorjaw l-implimentazzjoni tas-CRPD. Pereżempju, organizzazzjonijiet bħal Human Rights Watch u CBM International jaħdmu mal-gvernijiet u l-istituzzjonijiet biex jiżguraw li l-politiki tal-iżvilupp jinkludu d-diżabilità.

Il-Konsorzju Internazzjonali għad-Diżabilità u l-Iżvilupp huwa eżempju importanti. Huwa grupp ta’ organizzazzjonijiet tas-soċjetà ċivili li jingħaqdu flimkien madwar għan komuni: jippromovu l-iżvilupp internazzjonali inklużiv u l-azzjoni umanitarja, b’enfasi partikolari fuq it-tgawdija sħiħa u effettiva tad-drittijiet tal-bniedem mill-persuni kollha b’diżabilità. Is-sħubija strutturali bejn id-DPOs u l-NGOs tinsab fil-qalba tal-azzjoni tal-Konsorzju Internazzjonali għad-Diżabilità u l-Iżvilupp. Minbarra l-kollaborazzjoni interna, kuljum tinbena reputazzjoni ta’ fiduċja bejn id-DPOs, id-donaturi (l-istati, il-korpi reġjonali u privati) u l-esperti (l-NGOs).

Il-ħidma tal-NGOs tista’ tinġabar fil-qosor kif ġej: miżuri ta’ promozzjoni fil-livell lokali, nazzjonali u internazzjonali; ġbir ta’ data biex jitfasslu rapporti dettaljati biex jiġu mmonitorjati l-politiki adottati mill-istituzzjonijiet; kampanji ta’ sensibilizzazzjoni u edukazzjoni pubblika biex jiġu promossi d-drittijiet tal-persuni b’diżabilità u jitnaqqsu l-istigma u d-diskriminazzjoni; u l-għoti ta’ servizzi għall-persuni b’diżabilità, biex jiġu appoġġjati fil-ħajja ta’ kuljum tagħhom[footnoteRef:5]. [5: 	Dawn is-servizzi spiss huma kruċjali, speċjalment f’pajjiżi fejn is-sistemi pubbliċi ta’ kura u appoġġ mhumiex biżżejjed.] 


Pajjiżi

Fil-livell individwali, ħafna pajjżi individwali jużaw id-diplomazija biex jippromovu riformi legali u soċjali fil-pajjiżi sieħba, biex jagħmlu l-għajnuna u l-finanzjament kundizzjoni għar-rispett tad-drittijiet tal-persuni b’diżabilità, u biex jiskambjaw l-aħjar prattiki kif ukoll isostnu l-kooperazzjoni teknika.

Bil-għan li jitħejja dan ir-rapport ta’ informazzjoni, sar stħarriġ parzjali billi ġie kondiviż kwestjonarju mfassal apposta ma’ rappreżentanti ta’ ċerti pajjiżi tal-UE. L-għan tal-kwestjonarju kien li jesplora kif id-diżabilità saret parti integrali tar-relazzjonijiet internazzjonali u d-diplomazija, b’mod partikolari wara li ġiet adottata s-CRPD. Hija fittxet li tifhem ir-rwoli li qed jevolvu tal-istati, tal-organizzazzjonijiet tal-persuni b’diżabilità u tal-NGOs fil-promozzjoni, l-implimentazzjoni u l-monitoraġġ tad-drittijiet tal-persuni b’diżabilità fi ħdan oqfsa internazzjonali, kif ukoll li teżamina l-influwenza tal-iżviluppi legali u soċjokulturali fuq dan il-proċess u tidentifika miżuri futuri potenzjali għat-tisħiħ tad-diplomazija inklużiva għall-persuni b’diżabilità.

L-Iżvezja, il-Litwanja u l-Ġermanja huma fost il-pajjiżi Ewropej li enfasizzaw bil-qawwi d-drittijiet tal-persuni b’diżabilità fil-livell politiku billi ttrasponew l-indikazzjonijiet tas-CRPD. Il-Polonja wkoll qed tagħmel progress importanti.

L-Iżvezja għandha qafas regolatorju b’saħħtu għall-inklużjoni tal-persuni b’diżabilità, wara li adottat strateġija nazzjonali dwar id-diżabilità għall-2021-2031 li tkopri l-aspetti kollha tal-ħajja tal-persuni b’diżabilità. Għandha l-għan li tiżgura li l-persuni b’diżabilità jkunu jistgħu jieħdu sehem fl-aspetti kollha tas-soċjetà, b’enfasi partikolari fuq l-aċċessibbiltà, l-edukazzjoni inklużiva u l-impjiegi. Fir-rigward tal-aċċessibbiltà urbana, il-gvern Żvediż stabbilixxa regolamenti stretti biex jiżgura li l-bini pubbliku, it-trasport u l-infrastruttura diġitali jkunu aċċessibbli għal kulħadd.

Fost l-aktar liġijiet importanti adottati fl-Iżvezja hemm il-liġi dwar l-appoġġ u s-servizzi għal ċerti persuni b’diżabilità (LSS – Lagen om stöd och service till vissa funktionshindrade) u l-liġi dwar id-diskriminazzjoni (Diskrimineringslagen), li tipprevedi li l-ebda persuna b’diżabilità ma tista’ tiġi ttrattata b’mod inġust jew eskluża mill-opportunitajiet għall-parteċipazzjoni soċjali.

Ir-ratifika tas-CRPD ipprovdiet lil-Litwanja b’bażi legali biex tirriforma l-politiki tagħha dwar id-diżabilità, inkluża t-tranżizzjoni lejn mudell ta’ valutazzjoni tad-diżabilità ċċentrat fuq il-persuna u l-promozzjoni tad-disinn universali fis-servizzi pubbliċi. Madankollu, huwa r-rwol dejjem jikber tas-soċjetà ċivili, b’mod partikolari d-DPOs, li wassal għal bidla sinifikanti fil-prattika. Pereżempju, d-DPOs Litwani, b’mod partikolari l-assoċjazzjoni globali l-Forum Litwan dwar id-diżabilità, kellhom rwol ewlieni fil-promozzjoni tad-deistituzzjonalizzazzjoni u l-edukazzjoni inklużiva, u żguraw li r-riformi jirriflettu l-esperjenzi. Il-kampanji ta’ sensibilizzazzjoni pubblika u s-sħubijiet ma’ NGOs attivi fil-qasam tad-diżabilità u d-drittijiet tal-bniedem li jintegraw id-diżabilità f’oqsma dwar id-drittijiet tal-bniedem komplew jibdlu l-attitudnijiet soċjali, u b’hekk l-inklużjoni saret valur kondiviż. Għalhekk, waqt li d-dritt internazzjonali jistabbilixxi l-istandards, huwa l-impenn kulturali u ċiviku fil-Litwanja li jqiegħed dawn l-istandards fil-prattika. Eżempju importanti huwa l-appoġġ qawwi tal-Litwanja għal aċċess ugwali għas-servizzi għall-Ukreni b’diżabilità spostati, li jiġu ggarantiti l-istess livell ta’ assistenza bħaċ-ċittadini Litwani. Il-Litwanja tenfasizza b’mod konsistenti l-impatt sproporzjonat tal-gwerra ta’ aggressjoni Russa kontra l-Ukrajna fuq il-persuni b’diżabilità u tippromovi assistenza umanitarja inklużiva u aċċessibbli fil-pjattaformi internazzjonali kollha.

Bħala konferma tal-impenn globali fit-tul tagħha, il-Litwanja nnominat rappreżentant tad-DPOs Litwani għall-elezzjoni tal-Kumitat tan-Nazzjonijiet Uniti dwar id-Drittijiet ta’ Persuni b’Diżabilità għall-mandat 2027-2030.

Il-Ġermanja introduċiet il-Behindertengleichstellungsgesetz fl-2002, liġi fundamentali li tippromovi l-inklużjoni u l-ugwaljanza tal-persuni b’diżabilità.

Saru wkoll sforzi produttivi fir-rigward tal-għajxien indipendenti, b’servizzi ta’ kura personalizzata u appoġġ fid-djar. Barra minn hekk, il-Ġermanja żviluppat l-Indiċi DEI (Disability Equality Index) biex timmonitorja u tivvaluta l-inklużjoni tal-persuni b’diżabilità fil-politiki u fl-istituzzjonijiet pubbliċi u privati. Dan l-indiċi jservi bħala għodda biex jitkejjel il-progress u l-oqsma fejn jista’ jsir titjib, u jgħin biex tingħata spinta għal bidla kontinwa fis-setturi pubbliċi u privati.

Il-Polonja hija attiva ħafna fir-rigward tas-suġġett tal-bidla fil-paradigma, speċjalment f’termini kulturali u soċjali. Fil-fatt, hija tippromovi żewġ avvenimenti ewlenin b’impatt kbir fuq il-popolazzjoni:

· il-Festival taċ-Ċinema Ewropew “Integracja Ty i ja” (Integrazzjoni Jien u Int) fil-belt ta’ Koszalin fit-Tramuntana tal-Polonja, li ilu jorbot id-diżabilità mal-arti tal-films mill-2003. Il-Festival huwa inizjattiva artistika, iżda għandu wkoll sinifikat soċjali kbir, peress li jistimula dibattiti dwar l-ambjent li fih jgħixu l-persuni b’diżabilità u dwar il-proċess ta’ inklużjoni. Mill-2003, intwerew kważi 780 film ta’ importanza, għerf u kuraġġ. Kull sena, atturi, diretturi, kittieba tal-iskrin, kritiċi tal-films, għalliema, u personalitajiet kulturali u tal-media jiġu ospitati f’Koszalin. Fl-aħħar nett, jiġu organizzati festivals żgħar “Ty i ja” f’aktar minn 30 lokalità madwar il-Polonja minn mexxejja kulturali lokali, u l-films tal-festival jintwerew fis-swali taċ-ċinema ta’ tnax-il belt kbira Pollakka;
· it-XXVIII Festival tal-Kanzunetta għaż-żgħażagħ b’diżabilità, li jsir f’Ciechocinek. Il-Festival huwa ħafna aktar minn sempliċiment kunċerti u workshops mużikali. Huwa pjattaforma għall-integrazzjoni soċjali, l-appoġġ edukattiv u l-promozzjoni ta’ aċċess ugwali għall-kultura. Kull sena, dan l-avveniment jattira 50 parteċipant żagħżugħ mill-Polonja kollha, li jaħdmu ma’ għalliema eċċellenti tal-mużika għal 10 ijiem, u jiżviluppaw it-talent vokali u xeniku tagħhom.

Fi tmiem il-Presidenza Pollakka, fuq l-inizjattiva tal-Polonja, ġiet iffirmata fit-23 ta’ Ġunju 2025 id-Dikjarazzjoni dwar is-sensibilizzazzjoni ta’ persuni b’diżabilità, appoġġjata minn 25 Stat Membru.

Barra mill-UE, il-Kanada, l-Awstralja u New Zealand huma fost l-aktar pajjiżi li ddefendew b’suċċess id-drittijiet tal-persuni b’diżabilità.

Fil-Kanada, l-Accessible Canada Act (2019) għandu l-għan li jagħmel il-pajjiż kompletament aċċessibbli sal-2040, u jkopri setturi bħat-trasport, il-komunikazzjoni u s-servizzi pubbliċi. Il-Kanada adottat ukoll politiki b’saħħithom dwar l-inklużjoni fil-post tax-xogħol u dwar l-appoġġ għall-għajxien indipendenti, permezz ta’ programmi ta’ taħriġ, inċentivi għall-impjegaturi u politiki apposta ta’ reklutaġġ. Barra minn hekk, il-konsultazzjoni diretta tal-persuni b’diżabilità ngħatat ħafna importanza, billi ġew involuti direttament fit-teħid tad-deċiżjonijiet fir-rigward ta’ politiki li jaffettwawhom u b’hekk ġie żgurat li leħinhom jinstema’ u jiġi rispettat.

L-Awstralja għandha waħda mill-aktar leġiżlazzjonijiet avvanzati għall-appoġġ ekonomiku u l-indipendenza tal-persuni b’diżabilità, permezz tan-National Disability Insurance Scheme (NDIS). Dan il-programm jipprovdi appoġġ finanzjarju personalizzat, li jippermetti lin-nies jagħżlu l-aktar servizzi adattati għall-ħtiġijiet tagħhom għal għajxien indipendenti. Barra minn hekk, l-Awstralja qed taħdem ħafna fuq l-aċċessibbiltà u l-parteċipazzjoni, billi tadotta miżuri biex jitneħħew l-ostakli arkitettoniċi fl-ispazji pubbliċi, u fl-istess ħin tippromovi r-rappreżentanza tal-persuni b’diżabilità fil-proċessi politiċi u tat-teħid tad-deċiżjonijiet.

New Zealand għandha approċċ b’saħħtu bbażat fuq id-drittijiet tal-bniedem u fuq il-parteċipazzjoni attiva tal-persuni b’diżabilità fit-tfassil tal-politika. Hija adottat pjani ċari ta’ azzjoni biex tagħmel l-edukazzjoni u l-impjieg kompletament aċċessibbli u żviluppat strateġiji biex tiżgura appoġġ adegwat għal għajxien indipendenti[footnoteRef:6]. [6: 	Il-programm Enabling Good Lives jipprovdi lill-persuni b’diżabilità l-possibbiltà li jimmaniġġjaw il-fondi tagħhom għas-servizzi ta’ appoġġ, u b’hekk tiġi promossa aktar awtonomija.] 


F’dan id-dawl New Zealand nediet l-Istrateġija dwar id-Diżabilità 2016-2026, li tiffoka b’mod partikolari fuq l-aċċessibbiltà tal-bini pubbliku u tat-trasport[footnoteRef:7], tippromovi l-inklużjoni fl-iskejjel u l-aċċess għal edukazzjoni ta’ kwalità tajba għat-tfal b’diżabilità, tadatta l-kurrikuli tal-iskejjel u timplimenta teknoloġiji ta’ assistenza, kif ukoll tappoġġja l-impjiegi b’inċentivi għall-impjegaturi. [7: 	Fl-2020, ġie ppromulgat l-Att dwar l-Aċċessibbiltà Universali, li jistabbilixxi pjan ta’ azzjoni biex l-ispazji, it-trasport u s-servizzi pubbliċi kollha jsiru kompletament aċċessibbli għal kulħadd sal-2030. Il-liġi ħolqot ukoll kumitat biex jimmonitorja l-aċċessibbiltà u jtejjeb l-infrastruttura pubblika sabiex din tissodisfa l-ħtiġijiet ta’ persuni b’diżabilità fiżika u sensorjali.] 


L-impenji mill-Kummissjoni Ewropea

Il-Forum Ewropew dwar id-Diżabilità jeħtieġ attenzjoni adegwata fil-Kummissjoni Ewropea dwar il-qafas finanzjarju li jmiss tal-Unjoni Ewropea: id-diżabilità għandha titqies bħala prijorità, u għandhom jiġu żgurati programmi ta’ finanzjament adatti għall-ħtiġijiet u jiġu promossi l-aċċessibbiltà u l-inklużjoni.

Il-Kummissjoni għandha tadotta pjani ta’ azzjoni dwar il-forom kollha ta’ diżabilità, kemm fl-UE kif ukoll barra l-UE, f’konformità ma’ dawk li diġà jeżistu għaż-żgħażagħ u għall-ugwaljanza bejn il-ġeneri.

Sabiex ittejjeb id-diplomazija tagħha u tagħmilha aktar effettiva, il-Kummissjoni għandha taħdem aktar mill-qrib mal-organizzazzjonijiet tal-persuni b’diżabilità, kemm fil-qafas tal-kooperazzjoni internazzjonali kif ukoll fl-azzjonijiet umanitarji tal-Unjoni Ewropea.

L-istħarriġiet, minkejja parzjali, tal-KESE juru li kull delegazzjoni diplomatika li tittratta d-diżabilità u l-ftehimiet jew it-trattati li fihom jistgħu jiġu affettwati d-drittijiet tal-persuni b’diżabilità għandha tkun obbligata ġġib mill-inqas rappreżentant wieħed ta’ DPO fil-fora tan-Nazzjonijiet Uniti, iffinanzjat mill-istat rispettiv tagħhom. Dan ikun bidu tajjeb għall-Konferenza tal-Istati Parti. L-UE tista’ tappoġġja din l-inizjattiva minn Tim Ewropa, li f’kull Konferenza tal-Istati Parti jappoġġja linja kondiviża mis-27 Stat Membru. L-għan huwa li jitfasslu formalment punti fokali dwar id-diżabilità f’kull delegazzjoni diplomatika.

Ta’ min ifakkar li l-kisbiet ta’ Tim Ewropa jinkludu l-elezzjoni ta’ espert anzjan mill-Kummissjoni Ewropea bħala membru tal-Kumitat tan-Nazzjonijiet Uniti dwar id-Drittijiet ta’ Persuni b’Diżabilità. Din hija l-ewwel darba li l-Unjoni Ewropea, bħala korp ta’ integrazzjoni reġjonali, tippreżenta kandidat għal korp tat-trattat tad-drittijiet tal-bniedem tan-Nazzjonijiet Uniti.

L-istess riċerka turi li s-servizzi diplomatiċi m’għandhomx sempliċement jitkellmu dwar l-inklużjoni, iżda pjuttost jinkorporawha. Dan ifisser l-impjieg attiv ta’ persuni b’diżabilità fil-funzjonijiet kollha tal-ministeri barranin, inklużi l-attivitajiet konsulari, it-timijiet tan-negozjati u r-rappreżentanza multilaterali. Jeħtieġ li jiġu żgurati akkomodazzjoni u aċċessibbiltà raġonevoli għal tali użu, u eżempji pożittivi jridu jsiru viżibbli biex tiġi normalizzata l-parteċipazzjoni.

Barra minn hekk, jitqies essenzjali li jkun hemm sensibilizzazzjoni fost il-partijiet involuti permezz ta’ perkorsi ta’ tkabbir tal-għarfien kondiviż, pereżempju billi jiġi stabbilit taħriġ għall-bini tal-kapaċità fi ħdan il-korp diplomatiku dwar l-inklużjoni tad-diżabilità, b’moduli ta’ taħriġ kondiviżi mad-DPOs.

Id-diplomazija tas-sħubija u d-DPOs jistgħu jmorru lil hinn mill-konsultazzjoni u jimmiraw lejn il-kokreazzjoni u l-implimentazzjoni konġunta. Pereżempju:

· it-tfassil u l-evalwazzjoni ta’ proġetti ta’ kooperazzjoni internazzjonali;
· il-koorganizzazzjoni ta’ kampanji jew forums ta’ sensibilizzazzjoni reġjonali;
· il-finanzjament dirett permezz ta’ mekkaniżmi ta’ għajnuna għall-iżvilupp biex tissaħħaħ is-soċjetà ċivili.

Oqfsa trasparenti u mekkaniżmi ta’ finanzjament fit-tul (li ma jibbażawx fuq id-dipendenza ta’ ħidma fuq proġett wieħed wara l-ieħor) huma essenzjali għal kollaborazzjoni sostenibbli.

L-iżgurar ta’ aċċessibbiltà fiżika u diġitali sħiħa fl-ambaxxati u l-missjonijiet jibqa’ sfida. L-identifikazzjoni ta’ għarfien espert speċifiku fi ħdan it-tim ta’ kull delegazzjoni diplomatika individwali tista’ tipprovdi impetu f’dan ir-rigward. L-objettiv huwa l-aċċessibbiltà fi 360°, kemm fir-rigward tal-fiżikalità tal-uffiċċji, fejn iseħħ skambju diplomatiku, kif ukoll fir-rigward tal-għodod ta’ ħidma.

Brussell, it-23 ta’ Ottubru 2025.


Il-President tal-Kumitat Ekonomiku u Soċjali Ewropew
Séamus BOLAND
_____________

